Shoreditch is 'n distrik in die historiese East End van Londen en die huidige Sentraal-Londen. Die buurt, wat net noord van die City of London geleë is, behoort administratief aan die London Borough of Hackney, een van 32 boroughs of administratiewe distrikte in Groter Londen. Shoreditch se High Street en kerk word as die historiese hart van die distrik beskou. Oorspronklik is die distriksgrense deur die gelyknamige parogie bepaal, en so is ook die latere Metropolitan Borough of Shoreditch binne die historiese parogiale grense gevorm. Maar nadat die laasgenoemde plaaslike regeringsliggaam in 1965 ontbind is, het die grense tussen die verskillende buurte vloeiend geword. So word Hoxton, 'n buurt noord van Old Street, wat histories deel uitgemaak het van die parogie en latere borough, nog dikwels as deel van Shoreditch waargeneem. Gentrifikasie het van Shoreditch en Hoxton, twee tradisionele werkersklasbuurte, sedert die middel van die 1990's gesogte woonplekke vir professioneles uit die kreatiewe en mediabedryf gemaak - 'n proses wat met vinnig stygende eiendomspryse gepaard gegaan het. Vroeëre nywerheidsgeboue is omgeskep tot kantoor- en woonstelgeboue, terwyl talle kunsgalerye, kroeë, restaurante en klubs (soos dié in Curtain Road en Old Street) geopen is.